**Һуғышҡа китер алдынан уйланыуҙар...**

“Ярты төндә уянып,  
Йоҡлай алмай уйланып,  
Уйлап ятҡан уйҙарҙы  
Таралышҡан ҡуйҙарҙы  
Ҡалай итеп йыяйым,  
Ҡалай итеп тыяйым?”-

тип, Рәми Ғариповтай, бөгөнгө төндә ҡаты уйҙарға бирелдем мин дә.Сәбәбе – кистән уҡылған бәләкәй генә өҙөк.Эйе, Яныбай Хамматовтың “Төньяҡ амурҙары” әҫәренән уҡылған 25-30 юллыҡ өҙөк.Уҡылған өҙөктәге күтәрелгән проблемалар бөгөнгө көн менән ауаздаш булғанғамы, ныҡ тьәҫир итте миңә.Ниндәй проблемалар күтәрелгән һуң?Минең, 14 йәшлек малайҙың, тәмле төштәр күреп йоҡлар мәлдә йоҡоларын осорған,оло уйҙарға һалған ниндәй проблемалары булһын тиерҙәр ине мине белгәндәр.

Быға тиклем һуғыш тураһында мин фильмдарҙа, билдәле рәссамдарҙың картиналарында ғына күргәнем,төрлө яҙыусыларҙың әҫәрҙәрендә генә уҡығаным бар ине. Шулай уҡ һуғыш тураһындағы йырҙарҙы ла тулҡынланыуһыҙ тыңлай алмай инем. Берәүгә лә сер түгел, Рәсәй менән берлектә, тыуған илебеҙҙе яҡлап, күп кенә һуғыштарҙа ҡатнашырға тура килә башҡорт халҡына.Ниндәй генә һуғыштарҙа ҡатнашһалар ҙа, ҡайҙа ғына йөрөһәләр ҙә үҙәренән һуң данлы, шанлы эҙ ҡалдыра батыр халҡым.

Уҡылған өҙөктә башҡорт халҡының батыр улдарының береһе Ҡаһымдың һуғышҡа китер алдынан уйланыуҙары, борсолоуҙары сағылдырылған.Ниндәй генә әҫәр уҡыһам да, мин иң беренсе сиратта әҫәрҙе бөгөнгө көн менән бәйләргә тырышам.Был өҙөктө уҡып сыҡҡас та,бөгөнгө көндөң Ҡаһымы ниндәйерәк булыр ине икән тип,мин үҙемде Ҡаһым урынына, ғөмүмән башҡортомдоң һәр батырыурынына ҡуйырға тырыштым. “Ир-егеттәрен һуғышҡа оҙатырға йыйналыусы кешеләрҙә генә ҡышҡа әҙерләнеү хәстәрлеге юҡ. Япа-яңғыҙ ҡаласаҡ бисә-сәсә, бала-саға, ҡарт-ҡоро ҡышҡы һыуыҡ көндәрҙә аслы-туҡлы нисек йәшәр инде? Кантондар төҙөлгәндән бирле, мал үрсетергә мөмкинлек ҡалмағас, ни хәл итерҙәр улар?”-тиелә өҙөктә.Ҡаһым, бер ярҙамһыҙ тороп ҡалған ҡарт-ҡороно, ҡатындарҙы,балаларҙы йәлләп бик борсола. Һыуыҡ ҡышты утынһыҙ,аҙыҡһыҙ нисек кенә сығырҙар инде тип ҡайғыра. Бөгөнгө көнгә килгәндә,үҙ теләктәре менән,шулай уҡ өлөшләтә мобилизацияланып, Башҡортостаныбыҙҙан бик күп егеттәребеҙ хәрби хеҙмәткә саҡырылды.Әлбиттә, уларҙың да ҡайһы берҙәренең ҡатындары, бала-сағалары, яңғыҙ әсәләре ҡалды. Шуныһы ҡыуаныслы, беҙҙең көндәрҙә хәрби хеҙмәткә оҙатылғандарҙың ғаиләләрен ауырлыҡтар менән яңғыҙ ҡалдырмайҙар.Төрлө ирекмәндәр ойошмалары, ауыл халҡы, хөкүмәт, яҡындары һәр яҡлап ярҙам ҡулы һуҙырға әҙер торалар.Ләкин, һәр замандың үҙ шымсыһы тигәндәй, беҙҙең арала ла ил өҫтөндә барған хәлдәр миңә ҡағылмай, минең үҙ көнөм, үҙ көйөм тип йөрөүселәр ҙә юҡ түгел.

“Емельян Пугачев менән Салауат Юлаев яуы рухы башҡорт халҡында әле һаман йәшәй. Крепостнойлыҡ ҡоллоғонда интегеүсе рус крәҫтиәндәре менән башҡорттарҙың яҙмышы уртаҡ. Улар, Емельян Пугачев яуындағы шикелле, ҡулға-ҡул тотошоп берҙәм күтәрелһәләр, һәр саҡ еңеүсе буласаҡтар”-тигән юлдар бар әҫәрҙән бирелгән өҙөктә.Минеңсә, Емельян Пугачев образында бөйөк урыҫ халҡы, ә халҡыбыҙҙың милли геройы Салауат Юлаев образында ҡурҡыу белмәҫ, батыр йөрәкле, һәр саҡ илен һаҡларға, яҡларға яу сабырға әҙер булған башҡорт халҡы сағылыш тапҡан.Юҡҡа ғына бит бөйөк шағирыбыҙ, аҡһаҡалыбыҙ Мостай Кәрим:

“ Рус һәм башҡорт һәр саҡ юлдаш,

Табындаштар оло байрамда,

Яуҙа яуҙаш, дандаш һәм ҡәберҙәш

Изге һуғыш үткән майҙанда.”-тимәгән. Ҡаһым ул ваҡытта үҙенең киләһе быуындар өсөн батыр булып ҡалырын, үҙе хаҡында бөйөк әҫәрҙәр яҙылырын,сәхнәләрҙә спектаклдәр ҡуйылырын күҙ алдына ла баҫтырмағандыр.Эйе, ул һаман да беҙҙең арала йәшәй, күп егеттәребеҙ уға оҡшарға тырыша. Ниндәй генә һуғыштарҙы, яуҙарҙы алма, башҡорт халҡы һәр саҡ алғы һыҙыҡта булған, бик күп батырлыҡтар күрһәткән. Шәкирйән Мөхәмәтйәнов, Даян Мурзин, Муса Гәрәев, Миңлеғәле Шайморатов...Һанай китһәң улар бик күп.Бәлки, уларҙа Салауат, Ҡаһым ҡаны аҡҡанға ла, уларға оҡшарға тырышҡанға ла, улар ошо батырлыҡтарға ирешә алғандарҙыр...Юҡҡа ғына Башҡортостандан махсус хәрби операцияла ҡатнашҡан ботальондарҙы Шаймортатов, Салауат Юлаев исемдәре менән атамағандарҙыр. Башҡорт рухын башҡорт батырҙары күтәрә, ти минең ҡартатайым. Бөгөнгө ысынбарлыҡҡа беҙ үҙебеҙсә баһа бирһәк, киләсәк быуын уға үҙ күҙлегенән ҡараясаҡ.

 «Бейеклек юҡ тыуған тауҙарымда,

Бөйөклөк бар кескәй халҡымда», -  тип яҙған Рәми Ғарипов.Һәр башҡорт егете рухлы булһа, уларҙа берәр тамсы ғына булһа ла Салауаттың, Ҡаһымдың ҡаны аҡҡһа, киләсәктә маҡтап, данлап һөйләр батырҙарыбыҙ булыр әле...

Йорт-ер имен, илдәр тыныс торһон, һәр әсәнең ғәзиз балаһы-улы имен-һау тыуған илдәренә әйләнеп ҡайтһын тигән теләктәремде теләй-теләй күҙҙәремде йомам...

“Айҡап сығам, байҡап сығам  
Иҙел, Урал буйҙарын,  
Иҙел, Урал буйҙарын.  
Ярты төндә уянһам да,  
Ниҙе генә уйлаһам да —  
Илем, һиндә уйҙарым,  
Иртәгәңдә уйҙарым!..”